स्टेडियम के एंट्री गेट के पास भीड़ ने कुचला, 90 लोग घायल; 500 को बचाया गया
El Salvador Cuscatlan Stadium (Football Match) Stampede - सीएनएन ने नेशनल सिविल पुलिस (पीएनसी) के हवाले से बताया कि मैच के दौरान स्टेडियम में प्रशंसकों के घुसने की कोशिश के बाद मची भगदड़ में लोगों की मौत हो गई और कई अन्य घायल हो गए।
सेंट्रल अमेरिका के अल सल्वाडोर में एक फुटबॉल मैच के दौरान भगदड़ मच गई। हादसे में 12 लोगों की मौत हो गई। पुलिस के मुताबिक 90 से ज्यादा लोग घायल हैं, इनमें दो की हालत गंभीर है। 500 लोगों को रेस्क्यू किया गया है। मीडिया रिपोर्ट्स में कहा गया है कि अल सल्वाडोर में लोकल टीम का मैच था। इसी दौरान यह घटना हुई।
मध्य अमेरिकी देश अल सल्वाडोर में एलियांज़ा और सेंटा एना की एफएएस सबसे लोकप्रिय फुटबॉल टीमों में शामिल हैं। इनके मैच को देखने के लिए कस्कटलान स्टेडियम के गेट पर भारी भीड़ जमा हो गई थी। जानकारी के मुताबिक कुछ लोग जबरन स्टेडियम में घुसने की कोशिश कर रहे थे। इसी दौरान भगदड़ मची।
न्यूयॉर्क टाइम्स ने जांच अधिकारियों के हवाले से भगदड़ मचने की वजह बताते हुए लिखा है कि दक्षिणी गेट पर कंप्यूटराइज्ड टिकट चेकिंग मशीन में खराबी आने की वजह से लोगों की लंबी लाइन लग गई। उसी समय कुछ लोग जर्बदस्ती घुसने की कोशिश करने लगे। इसी दौरान भगदड़ मच गई। जिसकी वजह से कुछ लोग नीचे गिर गए और उनके ऊपर से लोग जाने लगे। नीचे दबे हुए लोगों की दम घुटने की वजह से मौत हो गई। वहीं स्थानीय समाचार संगठनों ने सवाल उठाया है कि मैच के लिए सीटों से ज्यादा टिकट बेचे गए थे।
देखें हादसे की तस्वीरें...
पुलिस ने घायलों की संख्या 500 से ज्यादा बताई
अमेरिका की नेशनल सिविल पुलिस ने ट्विटर पर पोस्ट कर 12 लोगों के मरने की पुष्टि की है। कई घायलों को अस्पताल में भर्ती किया गया है। वहीं रेस्क्यू कमांडो कार्लोस फ्यूएंटेस ने कहा कि "12 लोगों की मौत की पुष्टि हुई है, इनमें आठ पुरुष और चार महिलाएं हैं। हमने 500 लोगों को रेस्क्यू किया और 90 से ज्यादा लोगों को अस्पतालों भर्ती किया गया है। उनमें से कुछ गंभीर थे। मैच शुरू होने के लगभग 16 मिनट बाद यह हादसा हुआ, जिसके कारण खेल को रद्द कर दिया गया।"
अल सल्वाडोर के राष्ट्रपति नायब बुकेले ने हादसे के बाद कहा कि इस घटना की पुलिस विस्तृत जांच करेगी। उन्होंने कहा अपराधी जो भी होंगे वे बख्शे नहीं जाएंगे।
सल्वाडोर के हेल्थ मिनिस्टर फ्रांसिस्को अलबी ने कहा कि स्टेडियम के बाहर आपातकालीन टीमों को तैनात किया गया है और घायलों को अस्पताल में भर्ती किया गया है।
2017 में सेनेगल में भी फुटबॉल मैच के दौरान 8 लोगों की हो गई थी मौत 
2017 में सेनेगल में डकार में फुटबॉल लीग कप के फाइनल मे दौरान स्टेडियम में भगदड़ मचने से 8 लोगों की मौत हो गई थी। जबकि 60 से ज्यादा लोग घायल हुए थे।